stanford-oval/wikipedia huggingface dataset:
חישוב הקץ
שנים שחושבו כמועד קץ

להלן טבלה המרכזת שנים שחושבו כמועדי קץ:
| 0 | 1 | 2 | 3 |
| --- | --- | --- | --- |
| שנה לועזית | שנה עברית | מקור החישוב | הערה |
| 166 לפנה"ס |  | ספר דניאל | "שבועים שבעים", 420 שנה מהחורבן הראשון בשנת 586 לפנה"ס |
| 132 לספירה | ג'תתצ"ב | רבי עקיבא | "עוד אחת מעט היא" |
| 240 | ד' אלפים | תנא דבי אליהו | "שני אלפים ימות המשיח" |
| 470 | ד'ר"ל | רבי חנינא | ארבע מאות שנה לאחר חורבן הבית |
| 490 | ד'ר"ן | רב יהודה אחי רב סלא חסידא, בשם אליהו הנביא | ביובל ה-85 מבריאת העולם |
| 531 | ד'רצ"א | רב חנן בר תחליפא, בשם מגילה עברית מגנזי רומי | "העולם יתום" |
| 729 | ד'תפ"ט | פרקי דרבי אליעזר, לפי פירוש צונץ | אין הגלות של ארבע המלכויות יותר מ"יום אחד מיומו של הקב"ה" |
| 965 | ד'תשכ"ה | רב סעדיה גאון |  |
| 1060 | ד'תת"ך | ספר זרובבל והיכלות רבתי | 990 (בהיכלות הגרסה 890) שנה לאחר החורבן |
| 1201 | ד'תתקס"ב | הרוקח | 14 פעמים 354 שנים ושליש מבריאת העולם |
| 1216 | ד'תתקע"ו | רמב"ם | חזרת הנבואה |
| 1240 | ה' אלפים | רב אחא בריה דרבא לפי חלק מהפרשנים, רבי עזרא מגירונה | תחילת האלף השישי |
| 1306 | ה'ס"ו | הזוהר | התגלות המשיח בגליל |
| 1342 | ה'ק"ב | זוהר – רעיא מהימנא | התגלות שני המשיחים בתום אלף ורע"ב שנה |
| 1354 | ה'קי"ד | רש"י | 1290 שנה מהצבת השיקוץ, ע"פ דניאל יב יא |
| 1358 | ה'קי"ח | רמב"ן, רבינו בחיי בן אשר, רלב"ג, רבי אשתורי הפרחי | 1290 שנה מהחורבן, ע"פ דניאל יב יא |
| 1403 | ה'קס"ג | אברהם בר חייא, רמב"ן, רבינו בחיי בן אשר, רלב"ג, רבי אשתורי הפרחי | 1335 שנה מהחורבן, ע"פ דניאל יב יב |
| 1440 | ה'ר' | רבי עזרא מגירונה | תחיית המתים מאתיים שנים לאחר תחילת האלף השישי |
| 1490 | ה'ר"ן | ספר הקנה וספר הפליאה | חצי ממשלת ספירת כתר בפעם השנייה |
| 1530 | ה'ר"ץ | רבי אברהם בן אליעזר הלוי, "משרא קטרין" |  |
| 1531 | ה'רצ"א | רב אחא בריה דרבא, לפי חלק מהפרשנים |  |
| 1533 | ה'רצ"ג | דון יצחק אברבנאל |  |
| 1540 | ה'ש' | רבי שלמה מולכו |  |
| 1575 | ה'של"ה | רבי חיים ויטאל, שער הפסוקים | 1335 מתחילת האלף החמישי, ע"פ דניאל יב יב |
| 1648 | ה'ת"ח | הזוהר | תחיית המתים |
| 1740 | ה'ת"ק | האור החיים, ורבי יצחק קנטריני | שנת 500 לאלף החמישי |
| 1740–1840 | ה'ת"ק-ה'ת"ר | רבי משה טייטלבוים, הישמח משה | בשנה שישית באחד העשורים במאה ה-56 לבריאת העולם |
| 1790 | ה'תק"ן | החת"ם סופר |  |
| 1840 | ה'ת"ר | זוהר, הגאון מווילנא, אליקים בן אברהם | פתיחת שערי החוכמה |
| 1843 | ה'תר"ג | בעל התניא | ע"פ מספר ווי העמודים במשכן |
| 1900 | ה'תר"ס | האדמו"ר מקומרנה |  |
| 1913 | ה'תרע"ג | מלבי"ם | ביאת המשיח |
| 1928 | ה'תרפ"ח | מלבי"ם | חנוכת בית שלישי |
| 1940 | ה'ת"ש | דון יוסף אבן יחיא | 2300 שנה מנבואת דניאל, 300 שנה לפני סוף האלף השישי |
| 1990 | ה'תש"ן | חיים שבילי | "סיום כל דרגות הגאולה ובניין המקדש בכלל" |
| 2000 | ה'תש"ס | רבי אברהם אזולאי, האדמו"ר מקומרנה | תחיית המתים האחרונה |
| 2002 | ה'תשס"ב | הרב ברוך אבוחצירא |  |
| 2015 | ה'תשע"ה | הרב צבי מאיר זילברברג, הרב אמנון יצחק, הרב יקותיאל פיש – בשם החפץ חיים והרב אלחנן וסרמן |  |
| 2024 | ה'תשפ"ה | הרב ישראל אברג'ל | חג הסוכות ה'תשפ"ה |
| 2028 | ה'תשפ"ח | הרב אורי שרקי |  |
| 2040 | ה'ת"ת | רבי אברהם אזולאי, הרב מאיר אליהו | 200 שנה לפני תום האלף השישי |
| 2140 | ה'תת"ק | הבן איש חי | 100 שנה קודם תום האלף השישי |
התנגדות לחישוב הקץ

דעתו של האמורא רבי יונתן לא הייתה נוחה מפעילותם של מחשבי קצין, ונאמר בשמו ”תיפח עצמן של מחשבי קיצין”. בתלמוד מנמקים זאת: "שהיו אומרים כיוון שהגיע את הקץ ולא בא – שוב אינו בא".
במסכת סנהדרין מסופר על יחסו של רבי זירא למחשבי קיצין:
"כמו שאצל רבי זירא, שכאשר הוא היה מוצא תלמידי חכמים העוסקים בחישוב הקץ הוא היה אומר להם: בבקשה, אני מבקש מכם שלא להרחיק אותו (את הקץ), שכן כתוב בברייתא: "שלושה באים כשלא חושבים עליהם, ואלו הם: משיח, מציאה ועקרב".
המקור בארמית
"...כי הא דרבי זירא, כי הוה משכח רבנן דמעסקי ביה, אמר להו: במטותא, בעינא מנייכו לא תרחקוה. דתנינא: שלשה באין בהיסח הדעת, אלו הן: משיח, מציאה, ועקרב".
רבי זירא הצביע על העובדה שחלק מהותי מהקץ הוא היותו בלתי ידוע ובלתי צפוי, ולכן עצם פעולת חישוב הקץ מרחיקה אותו: ברגע שהקץ מתגלה, מיד הוא בטל ונדחה למועד בלתי ידוע אחר.
במסכת דרך ארץ רבה נאמר: "רבי יוסי אומר, הנותן את הקץ אין לו חלק לעולם הבא".
הרמב"ם, באיגרת תימן שלו, קובע: "עליך לדעת שהקץ על דרך האמת לא ייתכן לשום אדם לדעת אותו לעולם".
מהר"ל מפראג ניסה להסביר את הפער בין הביקורת על חישוב הקץ לבין העובדה שחכמים רבים חישבו אותו, בכך שהם חישבו רק את ה"זמן המוכן" לגאולה, ולא את הזמן הוודאי:
תדע כי כל מה שאמרו חכמים בענין הקץ, לא שהיו גוזרים שכך יהיה בודאי באותו זמן ובאותו שעה, רק שגילה לנו זמן מוכן שראוי שיהיה בו הקץ. ועד אותו הזמן אין ראוי שיהיה הקץ כלל, עד אותו זמן שהוא מוכן. אבל לא באו לומר שהזמן והקץ הוא בודאי באותו זמן, שדבר זה אי אפשר כמו שהתבאר, שהקץ הוא מן הדברים הנעלמים, אשר אי אפשר שיהיה נגלה בבירור.
רבי נתן מברסלב מתח גם הוא ביקורת על מחשבי הקץ של ימיו לשנת ה'ת"ר (1840), וציין לגנאי את החישובים שהתבררו כשגויים לשנים ת"ק (1740), תקנ"ז (1797), תק"ס (1800) ותקפ"א (1821).
לקריאה נוספת

אלי אשד, תולדות חישובי הקץ על פי אבא הילל סילבר
עודד עיר-שי, מתי יבוא? חישובי קץ יהודים ונוצריים בשלהי העת העתיקה, בתוך: מגוון דעות והשקפות בתרבות ישראל, חוברת עשירית תש"ס
אפרים קנרפוגל, חישובי הקץ של חכמי אשכנז מרש"י ובני דורו ועד לתקופת בעלי התוספות, בתוך: רש"י: דמותו ויצירתו – מקורותיו של רש"י והשפעתו (כרך ב), ירושלים, תשס"ט, עמ' 381–402
דוד תמר, הציפייה באיטליה לשנת הגאולה של"ה, ירושלים, תשמ"ו 1986
אבא הלל סילבר, A history of messianic speculation in israel
ויליאם סטיקני

ויליאם וולאס סטיקני(באנגלית: William Wallace Stickney;‏ 21 במרץ 1853 –  15 בדצמבר 1932) היה עורך דין ופוליטיקאי אמריקאי מוורמונט, איש המפלגה הרפובליקנית, שכיהן כחבר וכיושב ראש בית הנבחרים של מדינתו בשנים 1892–1896, וכמושל ורמונט ה-48 בשנים 1900–1902.
ראשית חייו

ויליאם סטיקני נולד בעיירה פליימות' שבוורמונט, כבנם של וינסלו סטיקני ואן פיני סטיקני. בין אחיו היה הילנד אורלנדו סטיקני, מאמן ושחקן פוטבול מכללות בולט. סטיקני סיים ב-1873 את לימודיו באקדמיית בלאק ריבר שבלודלו, ורמונט, וב-1877 באקדמיית פיליפס אקסטר. הוא המשיך ולמד משפטים במשרדו של ויליאם ה. ווקר, וב-1878 התקבל ללשכת עורכי הדין ועסק בעריכת דין בלודלו כשותפו של ג'ון גריבלדי סרג'נט, לימים התובע הכללי של ורמונט והתובע הכללי של ארצות הברית. בין עורכי הדין הבולטים שהתלמדו תחת סטיקני וסרג'נט היו ג'וליוס א. וילקוקס, לימים שופט בבית המשפט העליון של ורמונט, וג'וזף פ. רדיגן, לימים תובע פדרלי בוורמונט. ב-1881 נשא סטיקני לאישה את אליזבת לינקולן. לאחר מותה ב-1903 הוא נישא בשנית ב-1905 לשרה אפי מור.
קריירה

סטיקני היה נשיא בנק החסכונות והנאמנות של לודלו. בשנים 1882–1892 הוא היה פקיד בית הנבחרים של ורמונט, ובמקביל, בשנים 1882 - 1884, ובשנים 1890 - 1892, התובע המדינתי של מחוז וינדזור. ב-1892 הוא נבחר כנציג של לודלו בבית הנבחרים, וכיהן בו עד 1896. בכל ימי כהונתו בבית הנבחרים נבחר סטיקני כיושב ראש הבית.
ב-1900 נבחר סטיקני כמושל ורמונט, וכיהן בתפקיד עד 1902. לתפקיד המזכיר לעניינים אזרחיים וצבאיים (עוזר ראשי), הוא מינה את סרג'נט. כידיד משפחת קלווין קולידג', לימים נשיא ארצות הברית, מינה סטיקני את אביו של קולידג', ג'ון קולידג' האב (אנ'), לתפקיד ראש המטה הצבאי שלו בדרגת קולונל. כמושל, תמך סטיקני בביטול משרת נציב המס. במהלך תקופת ממשלו עברה חקיקה בנוגע לקו הגבול בין ורמונט לבין מסצ'וסטס.
לאחר תקופת כהונת בת שנתיים כמושל, כמקובל על פי כלל ההרים של המפלגה הרפובליקנית בוורמונט, שב סטיקני לעיסוקו בעריכת דין ולעסקי הבנקאות והביטוח.
כנציג לוועידה הארצית של הרפובליקנים ב-1924 הוא היה השני שתמך במועמדתו של קולידג' לנשיאות. ב-1926 התמודד סטיקני ללא הצלחה בבחירות לסנאט של ארצות הברית.
מותו

ויליאם סטיקני נפטר בסרסוטה שבפלורידה ב-15 בדצמבר 1932. הוא נטמן בבית הקברות פלזנט ויו שבלודלו.
לקריאה נוספת

Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1596-1597
הערות שוליים

↑  "Plymouth: Death of Hiland O. Stickney". Spirit of the Age. Woodstock, Vermont. October 28, 1911. p. 1.
↑  "Radigan Out for House". Rutland Herald. Rutland, VT. July 25, 1956. p. 13.
↑  Telegram from Calvin Coolidge to William W. Stickney: July 5, 1924.
| מושלי ורמונט ורמונט |
| --- | --- | --- |
| מושלי רפובליקת ורמונט | תומאס צ'יטנדן • מוזס רובינסון • תומאס צ'יטנדן |  |
| מושלי ורמונט | תומאס צ'יטנדן • פול בריגהאם • אייזק טיצ'נור • ישראל סמית' • אייזק טיצ'נור • ג'ונאס גלושה • מרטין צ'יטנדן • ג'ונאס גלושה • ריצ'רד סקינר • קורנליוס פ. ואן נס • עזרא בטלר • סמואל קרפטס • ויליאם פאלמר • סילאס ג'ניסון • צ'ארלס פיין • ג'ון מטוקס • ויליאם סלייד • הוראס איטון • קרלוס קולידג' • צ'ארלס ויליאמס • ארסטוס פיירבנקס • ג'ון רובינסון • סטיבן רויס • ריילנד פלטשר • הילנד הול • ארסטוס פיירבנקס • פרדריק הולברוק • ג'. גרגורי סמית' • פול דילינגהאם • ג'ון פייג' • פיטר וושבורן • ג'ורג' וייטמן הנדי • ג'ון וולקוט סטיוארט • ג'וליוס קונברס • עשהאל פק • הוראס פיירבנקס • רדפילד פרוקטור • רוזוול פרנהאם • ג'ון ברסטו • סמואל פינגרי • אבנעזר אורמסבי • ויליאם דילינגהאם • קרול פייג' • לוי פולר • אורבן וודברי • ג'וזאיה גראוט • אדוארד קרטיס סמית' • ויליאם סטיקני • ג'ון מקאלה • צ'ארלס בל • פלטשר פרוקטור • ג'ורג' פראוטי • ג'ון מיד • אלן פלטשר • צ'ארלס גייטס • הוראס גרהאם • פרסיבל קלמנט • ג'יימס הארטנס • רדפילד פרוקטור הבן • פרנקלין בילינגס • ג'ון ויקס • סטנלי וילסון • צ'ארלס מנלי סמית' • ג'ורג' אייקן • ויליאם הנרי וילס • מורטימר פרוקטור • ארנסט ויליאם גיבסון הבן • הרולד ארתור • לי אמרסון • ג'וזף ג'ונסון • רוברט סטאפורד • פ. ריי קייזר הבן • פיליפ הוף • דין דייוויס • תומאס סלמון • ריצ'רד סנלינג • מדלן קונין • ריצ'רד סנלינג • הווארד דין • ג'ים דאגלס • פיטר שמלין • פיל סקוט |  |
| --- | --- |
בקרת זהויות :  LCCN: no2011035481  SNAC: w6pc6gnd  VIAF: 169692769   WorldCat (עם VIAF): 169692769
ירק

הכנת ירקות למאכל, ציור משנת 1886
מדפי ירקות בסופרמרקט
ירקות למכירה בשוק בכרתים
יְרָקוֹת הוא מונח מתחום הקולינריה והתזונה המתאר מספר סוגים של צמחים אכילים ובריאים בצריכה מוגבלת לגוף האדם.
ירקות משמשים למגוון מאכלים נרחב, בין אם הם נאכלים טריים כמו בסלט ירקות ובין אם הם עוברים תהליך מסוים של אידוי, בישול, טיגון או אפיה. למשל קיימים מרקי ירקות, ירקות מוקפצים, ירקות אפויים בתנור ועוד.
בשל העובדה שהירקות גדלים באופן מבוקר, לעיתים תוך ריסוס מפני מזיקים, נהוג לשטוף היטב את הירקות (לפחות את אלו שאוכלים עם הקליפה) לפני השימוש בהם.
הגדרת ירקות לעומת פירות

במשמעות הקולינרית של המושגים, מבחינים בין ירקות ופירות על פי הטעם. על פי רוב, פירות הם בעלי טעם מתוק או חמוץ, וירקות הם בעלי טעם מר, חריף, או חסרי טעם. במובן זה, ישנם ירקות שהם פירות מבחינה בוטנית.
יש המתייחסים למונח כשם כולל לקבוצת גידולים חקלאיים חד שנתיים ברובם שמשמשים כמרכיבי מזון מרכזיים בשימוש טרי, מבושל או מעובד בעיבוד תעשייתי.
ההפרדה בין קטגורית הירקות לקטגורית הפירות מלאכותית ונובעת בעיקר מאופן השימוש, מה שגדל בגן הירק ומשמש לעיקר הארוחה הוא ירק ומי שמשמש כמנה אחרונה ולארוחות ביניים הוא הפרי.
מבחינה בוטנית, ההבחנה בין ירקות ופירות שונה ומתייחסת לחלק הנאכל – פרי הוא תוצר הפריה שמכיל זרעים ואילו ירק אינו כזה. לפיכך, קיימים כמה זני ירקות אשר לפי הבוטניקה הם למעשה פירות, בזמן שהכלל מגדיר אותן כירקות, כמו למשל עגבנייה ופלפל (גמבה).
בוטניקה

מבחינה בוטנית החלקים האכילים בירקות, הם לעיתים החלקים הנקראים פרי. לדוגמה, פלפל, עגבנייה ומלפפון. לעיתים החלקים האכילים בירקות, הם חלקים אחרים של הצמח:
זרעים, כמו שקד, גרעינים או צנובר
פרחים, כמו כרובית או ברוקולי
עלים, כמו כרוב או חסה
גבעולים, כמו אספרגוס, תות שדה או תפוח אדמה
שורשים, בצלים ופקעות אכילים, כמו גזר או שום
ירקות בתזונה

ירקות הם לרוב דלים בקלוריות, שומן ונתרן, נעדרים בכולסטרול ומכילים סיבים תזונתיים, ויטמינים כגון ויטמין C, ויטמין K, פרו-ויטמין A וחומצה פולית ומינרלים כגון אשלגן, ברזל וסידן. נמצא שתזונה עשירה בירקות ופירות מועילה למניעת מחלות לב, שבצים, יתר לחץ דם, סוגים מסוימים של סרטן ובעיות בדרכי העיכול ובעיניים, וגם מובילה לשיפור ברמות הסוכר בדם.
בנוסף, לעיסת מזונות קשים ופריכים כגון פירות בזמן הילדות, לפני שבקעו השיניים הקבועות ומאוחר יותר שיני הבינה, וכאשר עצמות הלסת עדיין צומחות, דרושה להתפתחות תקינה של הלסת, ובכך מונעת בקיעה לא נכונה של השיניים, המובילה לשיניים עקומות ולשיני בינה שלא בקעו נכונה.
גידול ירקות

גידול ירקות הוא ענף בחקלאות העוסק בגידול ירקות למטרות צריכה של בני האדם. גידול ירקות קלאסי נעשה על גבי חלקת אדמה, בה נשתלים הירקות בשורות או במקבצים.
בעבר נועד גידול הירקות בעיקר לצריכתם של תושבי החווה החקלאית שלה השתייכה הקרקע; כל חווה גידלה מגוון סוגים של ירקות, והירקות שנותרו נועדו למכירה בעיירות הסמוכות. ביישובים וקהילות גדולים יכלו התושבים להתמחות בייצור ירקות מסוימים, ובשל המרחק הקצר משוקי הירקות יכול היה כל חקלאי להעביר את הירקות למכירה בעודם טריים.
ירקן

ירקן הוא אדם העוסק במכירה קמעונאית של ירקות ופירות. ירקן עובד בחנות העוסקת אך ורק במכירת ירקות ופירות, או במחלקה העוסקת בכך במסגרת חנות מזון מקיפה יותר, כגון סופרמרקט. בשוק נמצאים פעמים רבות דוכנים רבים של ירקנים, מהם המוכרים מגוון רחב של ירקות ופירות, ומהם המתמחים בסוג מסוים (כגון פרי הדר או אבטיח).
רכישת מקצוע זה נעשית בדרך כלל בשיטה של הכשרה תוך כדי עבודה.
בישראל

ישראל מובילה את טבלת צריכת הירקות והפירות בעולם, עם 193 ק"ג ירקות ופירות בממוצע לנפש בשנה. לשם השוואה, באירופה הממוצע עומד על 118 ק"ג ובארצות הברית 123 ק"ג.[דרוש מקור]
גידול ירקות הוא אחד מענפי החקלאות המובילים בישראל, כשהירקות משמשים לאספקת ירקות איכות לשוק המקומי וכן מהווים מרכיב מרכזי ביצוא החקלאי הטרי של ישראל. במהלך השנים גדל יצוא הירקות האורגניים שהגיע לכלל 15% מכלל יצוא הירקות מישראל.
ירקות גדלים בכל חלקי הארץ מהערבה בדרום עד עמק החולה והגולן בצפון. ירקות גדלים בשטח הפתוח לשיווק טרי ולתעשייה ובתי צמיחה מסוגים שונים. בנוסף, לאור הביקוש לירקות עונתיים בכל עונות השנה ולירקות שלא מגודלים בארץ, ולאור מחירים גבוהים של ירקות תוצרת ישראל בגלל היעדר שוק סיטונאי משוכלל ורשתות הקמוענאיות השולטות מעל 60% מהשוק ומנצלות את כוחן לתשלום מופחת לחקלאים וגביית יתר מהצרכנים, קיים גם ייבוא של ירקות לישראל ממדינות שונות בעולם. ביולי 2019, החל משרד החקלאות לפעול לפתיחת מכסות ייבוא ירקות ופירות לישראל תוך פטור ממכס על מנת להתמודד עם המחסור בשוק. צעד זה ספג ביקורת רבה מכיוון החקלאים הישראליים שראו בכך חיזוק של סיטונאי ירקות גדולים על חשבונם. באוקטובר 2019, נודע כי עיקר העגבניות שבהן נעשה שימוש בצה"ל מגיע מטורקיה.
ראו גם

סלט
מרק ירקות
קרודיטה
חקלאות
משוב חקלאות
ירקות ללא חרקים
הערות שוליים

↑  Vegetables and fruit, NZ Nutrition Foundation (באנגלית)
↑  677 Huntington Avenue Boston, Ma 02115 +1495‑1000, Vegetables and Fruits, The Nutrition Source, ‏2012-09-18 (באנגלית אמריקאית)
↑  Julia Boughner, Bad molars? The origins of wisdom teeth, The Conversation (באנגלית)
↑  What teeth reveal about the lives of modern humans, What teeth reveal about the lives of modern humans (באנגלית אמריקאית)
↑  נורית קדוש, משרד החקלאות נגד החקלאים: מבקש לייבא ירקות ופירות ללא קשר למחסור, באתר כלכליסט, 14 ביולי 2019
↑  נווית זומר, עוד מכה לחקלאים: בצה"ל אוכלים עגבניות מטורקיה, באתר ynet, 22 באוקטובר 2019
| --- | --- |
בקרת זהויות :  NLI: 987007534276005171  GND: 4020069-3  LCCN: sh85142489  NKC: ph116750 
איסוף ירקות בחוות העלמות – צילום ליאו קאהן, 1912
דוכני ירקות בהודו
עימאד ח'מיס

עימאד מוחמד דיב ח'מיס (בערבית: عماد محمد ديب خميس; נולד ב-1 באוגוסט 1961) הוא ראש ממשלת סוריה לשעבר.
נולד בקרבת דמשק. בשנת 1981 קיבל תואר בהנדסת חשמל מאוניברסיטת דמשק.
מ-14 באפריל 2011 ועד מינויו לראש ממשלה כיהן ח'מיס כשר החשמל בממשלת סוריה. ב-3 ביולי 2016 התמנה ח'מיס לראש הממשלה ה-67 של סוריה והחליף את ואיל אל-חלקי, שכיהן בתפקיד משנת 2012.
ב-11 ביוני 2020 הנשיא, בשאר אל-אסד פיטר את ח'מיס בעקבות המשבר הכלכלי במדינה ומינה במקומו את חוסיין ערנוס.
ח'מיס נשוי ואב לשלושה ילדים.
מרקו פרקוביץ' תומפסון

| --- | --- |

פרקוביץ' מופיע בהופעה חיה, אוגוסט 2013
 לידה:  27 באוקטובר 1966 (בן 58) צ'אוגלבה, הרפובליקה הסוציאליסטית של קרואטיה, יוגוסלביה
 שם במה:  Thompson 
 מוקד פעילות:  קרואטיה 
 תקופת הפעילות:  מ-1991 
 עיסוק:  זמר-יוצר
 סוגה:  פופ רוק 
 שפה מועדפת:  קרואטית 
 חברת תקליטים:  קרואטיה רקורדס 
 בן או בת זוג:  דניאלה מרטינוביץ' (1995–1998) 
 www.thompson.hr
 
מרקו פרקוביץ' "תומפסון" (בקרואטית: Marko Perković; נולד ב-27 באוקטובר 1966) הוא זמר קרואטי וסולן להקת תומפסון מאז 1991.
פרקוביץ' נולד בכפר צ'אוגלבה, שבזמן הולדתו היה חלק מהרפובליקה הפדרלית הסוציאליסטית של יוגוסלביה, וכיום נמצא בתחומי קרואטיה. הוא השתתף במלחמת העצמאות של קרואטיה (1991–1995), ובמהלכה החל את הקריירה שלו עם השיר בויאנה צ'אוגלבה (Bojna Čavoglave), המזוהה עם הלאומיות הקרואטית. בשנת 2002, לאחר צאת אלבומו E, moj narode, החל את סיבוב ההופעות הגדול הראשון שלו. מאז 2005, הוא מארגן חגיגה בלתי רשמית של יום הניצחון בכפר הולדתו.
במהלך הקריירה שלו, פרקוביץ' היה נתון למחלוקות רבות בשל הופעותיו ושיריו, שלטענת מבקרים רבים כוללים אפולוגטיקה כלפי אוסטאשה, המשטר הפשיסטי הקרואטי מתקופת מלחמת העולם השנייה.
ביוגרפיה

פרקוביץ' נולד בשנת 1966 בכפר צ'אוגלבה שבהרפובליקה הסוציאליסטית של קרואטיה (אז חלק מיוגוסלביה). אביו עבד כגסטארבייטר בגרמניה והיה מגיע הביתה לעיתים רחוקות.[דרוש מקור] הוא סיים את לימודיו בספליט. בשנת 1991, לאחר הכרזת העצמאות של קרואטיה מיוגוסלביה, הצטרף לצבא הקרואטי. במהלך שירותו נשא תת-מקלע תומפסון, ומכאן כינויו, שהפך לשם הבמה שלו.
במהלך שירותו, כתב את השיר "בויאנה צ'אוגלבה", שהפך ללהיט בתקופת המלחמה וסימן את תחילת הקריירה המוזיקלית שלו. בשנת 1992, החל להופיע ברחבי קרואטיה, והוציא את אלבומו הראשון. ב-1995 חזר לצבא, הצטרף ליחידת הלוחמים מדורניש והשתתף במבצע סערה, שם היה בין החיילים הראשונים שנכנסו לערים דרניש וקנין.[דרוש מקור]
קריירה

אחרי המלחמה, הפופולריות של תומפסון דעכה, אך ב-2002 חלה התאוששות עם צאת האלבום E, moj narode.
במהלך הקריירה שלו, פרקוביץ' ציין כי מייטה בוליץ', Nightwish, Iron Maiden, AC/DC ו-Dream Theater השפיעו עליו.
מחלוקות

פרקוביץ' היה מעורב במחלוקות רבות עקב התבטאויותיו, השירים שביצע וקהל המעריצים שלו. חלק משיריו כוללים אזכורים ברורים לאוסטאשה, והאימוץ של סיסמאותיהם על ידי חלק מהקהל בהופעותיו הוביל לאיסור על הופעותיו במדינות שונות, כולל שווייץ והולנד. בין היתר, הופעותיו נאסרו למשך שלוש שנים בכל מדינות אזור שנגן, לאחר שהרשויות השווייצריות קבעו כי שיריו משבחים את משטר האוסטאשה.
חיים אישיים

בשנות ה-90 היה פרקוביץ' במערכת יחסים עם הזמרת הקרואטית דניאלה מרטינוביץ'. לאחר מכן, נישא לסנדרה רוגיץ', אותה פגש במהלך הופעה בקנדה. לזוג חמישה ילדים.
הערות שוליים

↑  Hans-Christian Petersen; Samuel Salzborn, eds. (2010). Antisemitism in Eastern Europe: History and Present in Comparison. Peter Lang. p. 78. ISBN 9783631598283.
↑  Catherine Baker (2020). Making War on Bodies: Militarisation, Aesthetics and Embodiment in International Politics. Edinburgh University Press. p. 198. ISBN 9781474446204.
↑  "Thompson: "God-willing, maybe I'll sing in English"". Slobodna Dalmacija. 17 באפריל 2008. {{cite web}}:  (עזרה)
↑  Nicholas Wood (2 ביולי 2007). "Fascist Overtones From Blithely Oblivious Rock Fans". New York Times. {{cite news}}:  (עזרה)
↑  "Thompson čak tri godine ne može ući ni u Europsku uniju". Večernji list. 30 בספטמבר 2009. {{cite web}}:  (עזרה)
↑  "Thompson sa suprugom Sandrom na glazbeno-scenskom spektaklu". Tportal.hr. 26 בנובמבר 2016. {{cite news}}:  (עזרה)
| --- | --- |
בקרת זהויות :  PLWABN: 9810714326405606  GND: 142460311  ISNI: 0000 0000 8844 0238  LCCN: no2010110837  VIAF: 128610036   WorldCat (עם VIAF): 128610036 
פרקוביץ' בפרנקפורט
הנרי החמישי, מלך אנגליה

.
הנרי החמישי, מלך אנגליה (באנגלית: Henry V; ‏16 בספטמבר 1386 – 31 באוגוסט 1422) היה מלך אנגליה מ-1413 ועד למותו. הוא היה המלך השני לבית לנקסטר.
לאחר התנסות בלחימה כנגד הוולשים במהלך המרד של אווין גלינדור (Owain Glyndŵr) וכנגד בית פרסי בקרב שרוסברי (Shrewsbury), היה הנרי מעורב בעימות על רקע פוליטי עם אביו, הנרי הרביעי, שבריאותו התרופפה החל משנת 1405 ועד למותו. לאחר מות אביו ב-1413 הוכתר הנרי כמלך אנגליה ויצא למלחמה נגד צרפת במלחמת מאה השנים (1337-1453). הצלחותיו הצבאיות הגיעו לשיאן בניצחונו המפורסם בקרב אז'נקור בשנת 1415 והוא היה קרוב לכיבוש של כל צרפת. לאחר חודשים של משא ומתן עם שארל השישי, מלך צרפת, הוכר הנרי על פי הסכם טרואה ב-1420 כעוצר וכיורש העצר לכתר הצרפתי, ובסופו של דבר הוא נישא לבתו של שארל, קתרין מוולואה. לאחר מותו הפתאומי של הנרי בצרפת שנתיים לאחר מכן, עלה במקומו על כס המלכות בנו התינוק, הנרי השישי.
ראשית חייו

הנרי נולד בטירת מונמות' (Monmouth Castle) שבדרום-מזרח ויילס. מסיבה זו הוא כונה עד עלייתו לכס המלכות הנרי מונמות'. הוא היה בנם של הנרי בולינגברוק, לימים הנרי הרביעי ושל מרי דה בוהאן (Mary de Bohun). הנרי היה נכדו של ג'ון מגונט, דוכס לנקסטר ונינו של אדוארד השלישי, מלך אנגליה. בעת לידתו מלך על אנגליה בן דודו של אביו, ריצ'רד השני. מאחר שהנרי לא היה מיועד למלוך, לא נרשם במדויק תאריך לידתו. תאריך לידתו הוא לפיכך 9 באוגוסט או 16 בספטמבר 1386 או 1387. סבו, ג'ון מגונט, היה האפוטרופוס של המלך באותה עת.
עם הגלייתו של אביו של הנרי ב-1398, לקח המלך ריצ'רד השני את הנער תחת חסותו והתייחס אליו בחביבות. הנרי הצעיר התלווה למלך לאירלנד וביקר בטירת טרים (Trim Castle), מקום כינוסו העתיק של הפרלמנט האירי. ב-1399 מת סבו של הנרי ובאותה שנה הודח ריצ'רד השני על ידי אביו של הנרי והנרי נקרא מאירלנד להיות יורש הכתר של אנגליה. הוא הוכתר כנסיך ויילס בעת הכתרתו של אביו וכדוכס לנקסטר ב-10 בנובמבר 1399, האדם השלישי שהחזיק בתואר זה באותה שנה. תאריו הנוספים היו, דוכס קורנוול, רוזן צ'סטר ודוכס אקיטן. במהלך אותה שנה הנרי בילה בקווינס קולג' באוניברסיטת אוקספורד, תחת השגחתו של דודו הנרי ביופורט (Henry Beaufort) ששימש כנגיד האוניברסיטה. בין השנים 1400–1404 כיהן הנרי כשריף העליון של קורנוול.
בחלוף פחות משלוש שנים מונה הנרי לפקד על חלק מכוחות הצבא האנגלי. הוא הוביל את הכוח שבפיקודו לתוך ויילס כנגד אווין גלינדור ויחד עם הכוחות שבפיקודו של אביו הוא נלחם בהנרי פרסי בקרב שרוסברי ב-1403. בקרב זה כמעט ואיבד הנסיך בן ה-16 את חייו מחץ שננעץ בפניו. חייל מן השורה היה קרוב לוודאי מת מפציעה שכזו, אך הנרי זכה לטיפול הרפואי הטוב ביותר האפשרי. במשך כמה ימים טופל הנרי על ידי הרופא המלכותי ג'ון ברדמור שחיטא את הפצע בדבש, שלף את החץ מבלי לגרום לנזק נוסף ושטף את הפצע באלכוהול. הניתוח הצליח, אך הנרי נותר עם צלקות. במשך 18 חודשים בשנים 1410–1411 משל הנרי בפועל בממלכה בעת מחלתו של אביו וניצל באופן מלא את ההזדמנות כדי לכפות את מדיניותו, אך כאשר החלים המלך, הוא ביטל את רוב הפעולות של בנו והדיח אותו מהמועצה המלכותית.
תפקיד ממשלתי ועימות עם הנרי הרביעי

המרד הוולשי של גלינדור מיצה את כוחותיו של הנרי עד 1408. לאחר מכן, כתוצאה מהתערערות במצבו הרפואי של המלך, החל הנרי לקחת חלק ניכר יותר בפוליטיקה. החל מינואר 1410, בסיועם של דודיו, הנרי ותומס ביופורט, בניו של ג'ון מגונט, הוא ניהל בפועל את ענייני המדינה.
דעותיו בנוגע הן למדיניות החוץ והן למדינות הפנים היו שונות מאלה של אביו, שבנובמבר 1411 הדיח את הנסיך מהמועצה המלכותית. הריב בן האב לבנו היה רק על רקע פוליטי, אם כי ייתכן שבני ביופורט היו אלה שהעלו את הרעיון של הדחתו של הנרי הרביעי ויריביהם היו אלה שהשמיצו את הנסיך.
ככל הנראה, המסורת על נעוריו הפרועים של הנרי, כפי שהונצחו על ידי ויליאם שייקספיר, מקורה מטינה פוליטית. מעורבותו של הנרי בענייני הצבא והמדינה, אף בנעוריו, סותרת מסורת זו. למקרה המפורסם ביותר המיוחס לו, העימות עם השופט העליון, אין כל אחיזה במציאות.
עלייתו למלוכה

לאחר מות הנרי הרביעי ב-20 במרץ 1413, ירש אותו הנרי החמישי והוא הוכתר ב-9 באפריל אותה שנה במנזר וסטמינסטר. טקס ההכתרה התקיים כאשר התחוללה סופת שלגים חזקה, אך המוני העם לא יכלו להחליט אם הסופה היוותה סימן טוב או רע לבאות. הנרי תואר כאדם גבה קומה (1.90 מ'), רזה עם שיער כהה גזור מעל אוזניו ומגולח למשעי. עורו היה אדמדם, פניו כחושות ואפו בולט ומחודד. בתלות במצב רוחו, הברק שבעיניו נע "בין זה של היונה המתונה לבין זה של האריה".
מדיניות פנים

הנרי התמודד עם כל הסוגיות של מדיניות הפנים ובהדרגה מיסד השקפה רחבה לגביהן. מתחילת תקופת שלטונו, הוא הבהיר שהוא ימשול באנגליה כריבון של אומה מאוחדת. מצד אחד הוא נתן לסכסוכים הישנים להישכח: ריצ'רד השני המנוח נקבר מחדש קבורה מכובדת, אדמונד מורטימר הצעיר קיבל יחס מועדף, יורשיהם של אלה שסבלו תחת השליטים הקודמים קיבלו בהדרגה מחדש את תואריהם ואת נחלותיהם. מצד שני, במקומות שבהם ראה הנרי סכנה לשלום הציבור, הוא פעל בתקיפות וללא רחם, כמו במקרה של ההתקוממות של הלוֹרדים בינואר 1414, כולל הוצאתו להורג בשריפה של ידידו משכבר הימים של הנרי, ג'ון אולדקאסל.
תקופת מלכותו הייתה באופן כללי נטולת צרות חמורות מבית. יוצאת מהכלל הייתה מזימת סאות'האמפטון, ביולי 1415 שבמסגרתה זממה קבוצה של אצילים להעלות למלוכה את אדמונד מורטימר.
החל מאוגוסט 1417 קידם הנרי את השימוש בשפה האנגלית בממשלה, ותקופת מלכותו עמדה בסימן תחילת השימוש בשפה האנגלית בכל השימושים הממשלתיים. הוא היה המלך האנגלי הראשון שהשתמש באנגלית כשפת התכתובות שלו מאז הכיבוש הנורמני של אנגליה, 350 שנים לפני כן.